We warvmbe trurent ſie (Kunz von Rosenheim)
We warvmbe trurent ſie·
die bi liebe haben gelegen·
ia vꝛoͤiwe ich mih vn̄ ich doch nie·
liep gewan noch ſvlchen ſegen·
den liep nach liebe tůt mit ſenenden ſoꝛgen·
ſo ſú ſcheident ſich·
ſo ſlâf aber ich· vnz an den moꝛgen·
das niemā ſpꝛichet frv́nt got geſegen dich·

Frǒwen dien ich vnverzaget·
ǒwe toꝛſte ich lones gern·
ia fúrhte ich ob ſi mir verſaget·
das ich mvͤſſe ir hulde enbern·
ir frv́ntſchaft wil ich gerne alſo behalten·
danne ich hette ir has·
des mv̊s ih iemerlichen alten·
eý ia endenke in nit vmme das·

Was hilfet das ich kriege dar·
vn̄ krenke minen lip·
ſi nimt min al zekleine wâr·
dú mir iſt fúr ellú wîp·
meinet min frǒwe alſ ich ſi meine·
ſo wirt min gůt rât·
min dieneſt dvnket ſi zekleine·
da ſeze ich gůten willen der tât·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse